b'\n_START_ARTICLE_\nAntonis Mor\n_START_PARAGRAPH_\nAntonis Moras van Daschorstas (ol. Antonis (Anthonis) Mor van Dashorst, apie 1519-20 m. \xe2\x80\x93 1576 m. baland\xc5\xbeio 17 d., Antverpenas) \xe2\x80\x93 XVI a. Nyderland\xc5\xb3 renesanso laikotarpio portretistas.\n_START_SECTION_\nBiografija\n_START_PARAGRAPH_\nAntonis Moras gim\xc4\x97 apie 1519\xe2\x88\x921520 m. Jis buvo kil\xc4\x99s i\xc5\xa1 Utrechto ir mok\xc4\x97si pas Jan\xc4\x85 van Skorel\xc4\xaf. 1547 m. jis registruotas Antverpeno \xc5\xa0v. Luko vardo tapytoj\xc5\xb3 gildijoje. 1549 m. jis tarnavo tapytoju Araso vyskupui ir v\xc4\x97liau kardinolui Perrenot de Granvelle, kuris buvo susij\xc4\x99s su Habsburg\xc5\xb3 dvaru. Moro vienais ankstyviausi\xc5\xb3 portret\xc5\xb3 yra vyskupo ir Albos kunigaik\xc5\xa1\xc4\x8dio portretai. Gali b\xc5\xabti, kad Moras kartu su vyskupu 1548 m. keliavo \xc4\xaf Augsburg\xc4\x85, kur gal\xc4\x97jo susipa\xc5\xbeinti su ten tuo metu dirbusio Ticiano k\xc5\xabriniais ir buvo jo paveiktas. Tikriausiai Augsburge Moras buvo vyskupo rekomenduotas b\xc5\xabsimam Ispanijos karaliui Pilypui II. Kelis sekan\xc4\x8dius metus Antonis Moras keliavo \xc4\xaf Ispanij\xc4\x85, Portugalij\xc4\x85 ir Italij\xc4\x85 tapydamas Habsburg\xc5\xb3 gimin\xc4\x97s atstov\xc5\xb3 portretus. Anglijos karalien\xc4\x97s Marijos Tiudor portretas yra datuotas 1554 m. ir tikriausiai sukurtas Anglijoje Marijos ir Pilypo vestuvi\xc5\xb3 proga. Antonio Moro nuolatin\xc4\x97 gyvenamoji vieta buvo Utrechtas, kartu jis da\xc5\xbenai lank\xc4\x97si Amsterdame ir Briuselyje. 1559-61 m. jis buvojo Ispanijoje. Gyvenimo gale, tikriausiai apie 1573 m. Antonis Moras persik\xc4\x97l\xc4\x97 \xc4\xaf Antverpen\xc4\x85, kur mir\xc4\x97 1576 m. baland\xc5\xbeio 17 d. Jis buvo ved\xc4\x99s ir tur\xc4\x97jo s\xc5\xabn\xc5\xb3, bei dvi dukteris. Antonio Moro \xc5\xbeinomiausiu mokiniu buvo ispan\xc5\xb3 portretistas Alonsas San\xc4\x8desas Koeljas.'